નગરપાલિકાની કારોબારી સહિત તમામ 11 સમિતિઓની મુદત પુરી થતાં આજે મંગળવારે નવી સમિતિઓની રચના કરવામાં આવશે. બપોરે 4 કલાકે મળનારી પાલિકાની સામાન્યસભામાં નવી સમિતિઓની રચના કરવામાં આવશે. પાલિકા પ્રમુખ અને ઉપ પ્રમુખની ચુંટણીમાં ભાજપનું સંગઠન અને ધારાસભ્ય વચ્ચે ભારે ખેંચતાણ જોવા મળી હતી. અંતે ધારાસભ્ય જૂથના ગણાતા સુરભી તમાકુવાલા અને ભરત શાહને પ્રમુખ અને ઉપ પ્રમુખ બનાવવામાં આવ્યાં હતાં. પ્રમુખ અને ઉપ પ્રમુખની ચૂંટણી વખતે અનેક દાવેદારો નારાજ થયા હતાં પરંતુ પક્ષની શિસ્તના નામે તેમની નારાજગી વ્યકત કરી શકયા ન હતાં. આ નગરસેવકોએ હવે મલાઇદાર ગણાતી સમિતિઓના ચેરમેનપદ તરફ નજર દોડાવી છે અને તેઓ ગોડફાધરોના શરણે ચાલ્યાં ગયાં છે. બીજી તરફ ભાજપનું મોવડી મંડળ પણ નગરસેવકોની નારાજગી દુર કરવા તેમને ચેરમેનપદની લ્હાણી કરે તેવા સંજોગો દેખાઇ રહયાં છે.